Man stabiel ná kopskoot tydens kleinhoewe-aanvalArgieffoto Khato Rangale (44), die man wat Sondag in die vroeë oggendure tydens ŉ aanval op ŉ kleinhoewe naby Lanseria in Gauteng in die kop geskiet is, is in ŉ ernstige maar stabiele toestand in die hospitaal. Marius Müller, nasionale operasionele koördineerder van AfriForum, het Maandag aan Maroela Media gesê die organisasie het in verbinding getree met Rangale se vrou, Julia, wat toestemming gegee het dat sy naam bekendgemaak word. “Sy het bevestig dat hy steeds in die hospitaal is, hoewel nie in ŉ toestand om te praat nie,” het Müller gesê. AfriForum reël tans ŉ tolk sodat berading aan Rangale se vrou verskaf kan word. Maroela Media het vroeër berig die aanval het Sondag net voor 01:00 op ŉ kleinhoewe naby die R552 gebeur. Kapt. Tinyiko Mathebula, woordvoerder van die polisie, het vroeër gesê die Rangale-egpaar het geslaap toe drie aanvallers die venster in die slaapkamer gebreek en geëis het dat Rangale die deur oopmaak. “Toe die man die deur oopmaak, is hy in sy kop geskiet.” Volgens Mathebula het die aanvallers met ŉ televisiestel op die vlug geslaan. Julia is nie beseer nie. Sake van poging tot moord en huisroof word ondersoek. Mathebula het Maandag bevestig niemand is nog in hegtenis geneem nie.